
Uznesenie Mestský súd Košice v právnej veci vykonania exekúcie v prospech oprávneného: A. A., nar. XX.X.XXXX, A. X, XXX XX B. proti povinnému: C. D., nar. XX.X.XXXX, E. X, XXX XX B. na vymoženie uloženej povinnosti zaplatiť oprávnenému zaostalé výživné 2 044,65 eur (61.597,-Sk) a od 15.11.2005 bežné výživné vo výške 39,83 eur (1.200,-Sk) mesačne do budúcna v konaní vedenom u súdneho exekútora JUDr. Rudolfa Dulinu, Ľudovíta Štúra 12, Michalovce ako nástupcu súdneho exekútora JUDr. Lýdie Bujňákovej, takto rozhodol: I. Exekúciu zastavuje. II. Súdnemu exekútorovi náhradu trov exekučného konania n e p r i z n á v a. odôvodnenie: 1. Na základe návrhu oprávneného na vykonanie exekúcie zo dňa 21.10.2005 a poverenia k vykonaniu exekúcie č. 5803 014656 vydaného Okresným súdom Košice II dňa 3.11.2005 bol exekúciou poverený súdny exekútor JUDr. Lýdia Bujňáková. 2. V podaní zo dňa 30.5.2016, v tom čase zákonná zástupkyňa oprávneného, prejavila vôľu exekúciu zastaviť. V tom čase zákonná zástupkyňa reagovala na návrh povinného na zastavenie exekúcie a súhlasila so zastavením exekúcie, za predpokladu, že trovy exekúcie bude znášať povinný. 3. Podľa ust. § 243h ods. 1 veta prvá zák. č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov (ďalej len „Exekučný poriadok“) ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 4. Podľa ust. § 36 ods. 1 Exekučného poriadku, exekučné konanie možno začať len na návrh. Exekučné konanie je teda konaním návrhovým a ovládaným dispozičnou zásadou. Dispozičný princíp ovláda toto konanie aj v tom, že proti vôli oprávneného v ňom nemožno pokračovať. Výrazom dispozičného oprávnenia je ustanovenie § 57 ods. 1 písm. c) Exekučného poriadku, podľa ktorého exekúciu súd zastaví, ak zastavenie exekúcie navrhol ten, kto navrhol jej vykonanie. Preto v ktoromkoľvek štádiu exekučného konania môže oprávnený navrhnúť zastavenie exekúcie a súd je povinný jeho vôľu rešpektovať. 5. Podľa ust. § 57 ods. 1 písm. c) Exekučného poriadku exekúciu súd zastaví, ak zastavenie exekúcie navrhol ten, kto navrhol jej vykonanie. Vzhľadom na citované zákonné ustanovenie a nepochybný prejav vôle oprávneného exekúciu zastaviť, súd exekúciu v súlade s citovaným zákonným ustanovením zastavil.
6. Podľa § 196 Exekučného poriadku za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. 7. Podľa § 200 ods. 1 Exekučného poriadku trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). Oprávnený a exekútor majú nárok na náhradu trov potrebných na účelné vymáhanie nároku. Povinný má nárok na náhradu trov, ktoré mu vznikli v súvislosti so vznesenými námietkami proti exekúcii, ak sa námietkam vyhovelo (§ 50). 8. Podľa § 200 ods. 5 Exekučného poriadku ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. 9. V podaní zo dňa 4.7.2016 si pôvodný súdny exekútor vyčíslil trovy z vymáhanej sumy vo výške 20% a hotové výdavky, celkovo v sume 840,47 eur. Súd vyzval nástupcu - súdneho exekútora JUDr. Rudolfa Dulinu, aby súdu oznámil v akom stave sa nachádza predmetné exekučné konanie vo veci EX 506/05 (pôvodný súdny exekútor – JUDr. Lýdia Bujňáková), nakoľko poverenie nebolo súdu vrátené podľa § 60 ods. 1 Exekučného poriadku. Súdny exekútor súdu oznámil, že predmetný exekučný spis nebol súčasťou spisovej agendy prevzatej od C. F., a to ani v elektronickej forme, preto nie je možné poskytnúť súdom požadované vyjadrenie. Okolnosť, že nastupujúci súdny exekútor nedisponuje exekučným spisom nemení nič na skutočnosti, že vo veci nebolo rozhodnuté o zastavení exekúcie, trovách exekúcie a nebolo vrátené poverenie k vykonaniu exekúcie. 10. Na základe vyššie zisteného skutkového stavu a citovaných ustanovení súd o trovách exekúcie rozhodol tak, že ich súdnemu exekútorovi nepriznal, nakoľko z vyúčtovania trov exekúcie nie je zrejmé, či došlo k vymoženiu pohľadávky, alebo jej časti a túto skutočnosť, rovnako ako aj hotové výdavky nemožno bez spisu súdneho exekútora verifikovať. 11. Peňažné sumy v slovenskej mene, ktoré sú uvedené v rozhodnutiach súdov, sa odo dňa zavedenia eura považujú za peňažné sumy v eurách a to v prepočte a so zaokrúhlením podľa konverzného kurzu (§ 9 ods. 2 zák. č. 659/2007 Z. z. o zavedení meny EURO v Slovenskej republiky a o zmene a doplnení niektorých zákonov). Poučenie: Proti tomuto rozhodnutiu odvolanie nie je prípustné.

